ANC haastig met lastersaak teen De Ruyter, EskomAndré de Ruyter. (Argieffoto: Eskom) Die ANC is oënskynlik naarstiglik op soek na André de Ruyter, voormalige hoof van Eskom, om hom voor stok te kry oor sy opspraakwekkende bewerings dat die ANC glo met korrupsie by die kragvoorsiener verbind kan word. Die ANC het luidens berigte briewe hieroor via Eskom aan De Ruyter gestuur, maar het nog geen antwoord van hom ontvang nie. Die regerende party, wat heftig op die korrupsiebewerings gereageer het, eis dat De Ruyter sy stellings terugtrek en wil ook weet of hy in daardie stadium – toe hy die opspraakwekkende TV-onderhoud gedoen het – namens Eskom gepraat het. De Ruyter, wat ŉ aanslag op sy lewe oorleef het, het onder meer beweer tot soveel as R1 miljard word maandeliks by Eskom gesteel. Hy het ook aangevoer die sukkelende kragvoorsiener word as ŉ voertrog deur die regerende ANC beskou. Die ANC beoog om De Ruyter nou vir laster te dagvaar weens die uitlatings. Krish Naidoo, die ANC se regsverteenwoordiger, het aan Mail&Guardian gesê die party is besig om sy stukke af te handel en moet nog op ŉ bedrag ooreenkom. Die bedrag moet bereken word met die verdoemende TV-onderhoud in gedagte, het hy gesê. Die ANC het vroeër ŉ brief aan De Ruyter en Eskom gestuur en albei partye tot Woensdag gegee om die stellings terug te trek en verskoning daarvoor aan te teken. Eskom het intussen gevra vir meer tyd om De Ruyter se bewerings te ondersoek en dan op die ANC se brief te reageer. “Eskom moet oorweeg watter stappe hy moet doen met inagneming van die feite. Dit kan tyd neem en gevolglik kan Eskom hom nie verbind om die antwoord te gee waarvoor jy vra nie,” het Mel Govender, Eskom se regshoof, luidens News24 gesê. Volgens Govender het Eskom ook briewe vir De Ruyter se aandag by sy laaste bekende adres afgelewer, maar Eskom het daarna geen verdere terugvoer van hom ontvang nie. Die ANC het nou glo lank genoeg gewag vir antwoorde van die kragvoorsiener en sy voormalige hoof. “Indien die ANC die aanvang van litigasie uitstel, kan sy voorneme en integriteit mettertyd in twyfel getrek word,” het Naidoo gesê. Mahlengi Bhengu-Motsiri, die ANC se woordvoerder, het nog nie op navrae gereageer nie. De Ruyter het ná die omstrede onderhoud nog nie weer enige openbare kommentaar gelewer nie. Hy het vroeër aangedui dat hy moontlik tyd in die buiteland gaan deurbring en dat dit goed vir sy gesondheid sal wees.